Einn einn tveir

112 (borið fram einn einn tveir; einnig ritað 1-1-2) er algengasta neyðarnúmerið í heiminum og hefur verið neyðarnúmerið á Íslandi frá árinu 1996. Númerið er ætlað til að hringja í þegar aðstoð lögreglu, slökkviliðs eða sjúkraflutningaliða er þörf. Neyðarlínan ohf. sér um rekstur og umsjón 112 á Íslandi. 

Hægt er að hringja í 112 úr hvaða síma sem er á Íslandi, bæði fastlínu- og farsíma, án endurgjalds. Svokallaðir neyðarverðir, sem svara símtölum í 112, eru sérþjálfaðir til að meta aðstæður og kalla til viðeigandi viðbragðsaðila. Ekki ætti að hringja í 112 nema í raunverulegum neyðartilvikum. Misnotkun á neyðarnúmerinu getur tafið fyrir aðstoð til þeirra sem raunverulega þurfa á henni að halda og getur reynst kostnaðarsamt fyrir þann sem hringir að óþörfu, og jafnvel leitt til refsingar samkvæmt lögum. 

 Á Íslandi 
Fyrir árið 1996 hafði hvert og eitt sveitarfélag á Íslandi sitt eigið neyðarnúmer en þá voru um það bil 150 neyðarnúmer skráð í landinu.

Aðdragandi að innleiðingunni var langur en í apríl 1993 skipaði þáverandi dómsmálaráðherra, Þorsteinn Pálsson, nefnd til að leiða þetta ætlunarverk. Í nefndinni sátu fulltrúar frá Almannavörnum, Póst- og símamálastofnun, heilbrigðis- og tryggingamálaráðuneytinu, Slysavarnafélagi Íslands, Slökkviliði Reykjavíkur og sveitarfélögum út á landi. Lögreglan sýndi upphaflega áhuga á símtalsflutningi til að sía frá óviðkomandi hringingar.

Nefndin skilaði frumvarpi sem varð að lögum á Alþingi í febrúar sama ár. Í kjölfarið var samið við Reykjavíkurborg (vegna Slökkviliðsins), Slysavarnafélag Íslands, Securitas, Vara, Póst og síma og Sívaka um rekstur. Þessir aðilar stofnuðu síðan fyrirtækið Neyðarlínuna ohf.

Þann 1. janúar 1996 var númerið 112 formlega tekið í notkun á Íslandi og hefur síðan þá verið eina neyðarnúmerið á landinu.

 Erlendis 
Neyðarnúmerið 112 er sameiginlegt neyðarnúmer í öllum aðildarríkjum Evrópusambandsins (ESB) og Efnahagssvæðisins (EES). Margar aðrar þjóðir um allan heim hafa einnig tekið upp 112 sem sitt neyðarnúmer sem gerir það aðgengilegt og auðþekkjanlegt fyrir ferðamenn.

 Tilvísanir